Padmasana (Safle Lotws)

Asana, neu osgo'r corff, o fewn ioga yw asana'r lotws neu Padmasana (; Rhufeiniad: Padmasana). Mae'nasana myfyriol ac yn asana eistedd o India hynafol, lle mae'r ddwy droed yn cael eu gosod ar y glun gyferbyn. Ystyrir yr asana yma'n un hynafol mewn ioga, a'i bod yn rhagflaenu ioga hatha, ac fe'i defnyddir yn eang ar gyfer myfyrdod mewn traddodiadau Hindŵaidd, Tantra, Jain a Bwdhaidd.

Ymhlith yr amrywiadau mae hanner lotws, a'r lotws clwm. Ceir amrywiadau cymhlethach o sawl asanas arall gan gynnwys ioga pensefyll, gyda'r coesau mewn lotws neu hanner lotws. Gall yr ystum fod yn anghyfforddus i bobl nad ydyn nhw wedi arfer eistedd ar y llawr, a gall ymdrechion i orfodi'r coesau fynd i'w lle anafu'r pengliniau.

 Geirdarddiad 
bawd|Mae blodyn y lotws cysegredig, Nelumbo nucifera, yn tyfu allan o fwd, ac felly'n symbol o oleuedigaeth.
Daw'r enw Padmasana o'r Sansgrit पद्म Padma, "lotus" ac आसन, Āsana, "osgo" neu "siâp y corff". Mewn diwylliannau Asiaidd, ystyrir y lotws cysegredig yn symbol o dyfiant tuag at berffeithrwydd a goleuedigaeth gan ei fod wedi'i wreiddio yn y mwd ar waelod y pwll, ond yn codi ac yn blodeuo'n hardd uwchben y dŵr. Mewn Bwdhaeth Tsieineaidd a Thibetaidd, gelwir yr asana hefyd yn "vajra" (Sansgrit: vajrāsana, Ch. 金剛座jīngāngzu).
bawd|chwith|Safle neu asana lotws

Mae'r asana yma'n hynafol ac yn cael ei ddisgrifio, ynghyd ag asanas eraill, yn y llyfr o'r 8g Patanjalayogashastravivarana. Ceir yr union safle hwn ar ddarnau arian dinar Chandragupta II, a deyrnasodd c. 380–c. 415 OC. Mae'r testun tantrig cyntaf i drafod osgo (asana), y 6ed-10g Nisvasattvasamhita Nayasutra (4.11-17, 4.104-106), yn cyfarwyddo'r myfyriwr a phob "defnyddiwr mantras" i eistedd mewn yn y safle lotws neu osgo tebyg. Mae Ioga Hatha Pradipika o'r 15g yn nodi bod yr osgo yma'n dinistrio pob afiechyd, a bod iogi yn yr ystum sy'n cadw'r aer sy'n cael ei anadlu i mewn trwy'r sianeli nadi yn sicrhau rhyddhad.

 Amrywiadau 
Mewn hanner lotws, अर्ध पद्मासन (Ardha Padmasana), mae un goes yn plygu ac yn gorffwys ar y ddaear, tra bo'r goes arall yn cael ei phlygu gyda'r droed mewn safle lotws. Mae'n asana fyfyriol haws na lotws llawn.

Mewn lotws clwm, बद्ध पद्मासन (Baddha Padmasana), mae'r ymarferydd yn eistedd mewn lotws llawn, ac mae pob llaw yn ymestyn o amgylch y cefn i ddal y droed gyferbyn.

Yn यओगमुद्रासन (Yogamudrasana), mae'r iogi'n plygu ymlaen mewn lotws llawn, gan ddod â'r talcen mor agos at y llawr â phosib. Mae'r osgo yma'n ddau beth: yn asana ac yn fwdra; mae amrywiadau haws yn dechrau o Ardha Padmasana neu Sukhasana.

 Mewn celf a diwylliant 

 Celf Asiaidd 
Mewn Bwdhaeth, ceir cerfluniau o'r sylfaenydd, Gautama Buddha, lle caiff ei ddarlunio'n eistedd mewn safle Lotws ac wedi'i orseddu ar flodyn lotws. Mewn Hindŵaeth, mae delwau'n aml yn darlunio duwiau, yn enwedig Shiva, yn myfyrio mewn safle Padmasana. Yn Jainiaeth, gwelir y Tirthankaras yn eistedd mewn safle Lotws hefyd.

 Gweler hefyd 

 Kukkutasana, ystum y ceiliog, asana sy'n cydbwyso gyda'r dwylo wedi'u edafeddu trwy goesau plygu Padmasana
 Rhestr o asanas
 Maravijaya
 Zazen

 Llyfryddiaeth 








 Cyfeiriadau 

 Dolenni allanol 

 Manteision Padmasana
 Padmāsana (पद्मासन) gydag esboniad manwl
 Sut i eistedd yn Ardha Padmasana

Categori:Asanas anghymesur
Categori:Asanas hatha canoloesol
Categori:Asanas ymlacio
Categori:Asanas eistedd